МЕЂУНАРОДНА ИЗЛОЖБА

“МОЗАИК КАО САВРЕМЕНА УМЕТНОСТ”

54 аутора из 22 земље

Кустос изложбе аустријска уметница Еда Мали


Изложба се састоји од репрезентативних дела најпознатијих светских мозаичара и први пут је отворена у Бечу, 2014. у оквиру  14. Конгреса AIMC- а (Удружења савремених мозаичара са седиштем у Равени).  Домаћин овог конгреса, аустријска уметница Еда Мали је након конгреса окупила већину излагача и формирала нову путујућу изложбу која је наступила у више градова Италије и Грчке. (Браћано, Назано, Гротаље, Таранто, Лариса, Волос, Атина и Солун)

Циљ ове изложбе је да предочи нови увид у медијум мозаика – као у средство изражавања савремених уметника. Она приказује различите видове  савременог мозаика- рељефе, мозаичке колаже, мозаичке скулптуре, а такође и мозаичке објекте, инсталације и уметничке перформансе. Дискусија која је започета на конгресу у Бечу поводом дефинисања шта је то мозаик данас се на практичан начин наставља и на овој изложби, путем интеракције публике и стручне јавности са делима савремене мозаичке уметности.

Након Беча, Италије и Грчке изложба “Мозаик као савремена уметност”

први пут долази на простор бивше Југославије, у главни град Србије, захваљујући присној сарадњи српских мозаичара и уметнице Еде Мали. Заступљени су уметници из 22 земље, укупно 54 аутора од чега 9 из Србије. Поставка се састоји од преносивих мозаика било да су дводимензионални или тродимензионални, постера који приказују савремени мозаик у архитектури и једне инсталације под називом „Macro Mosaic“.  Замисао Еде Мали је да се од сада па надаље, ова изложба обогаћује учешћем мозаичара из сваке земље у којој се одржава да би се подржао специфичан дух места.

